In Hospitaaltyd, deur die bekende grilskrywer Francois Bloemhof, lewer die skrywer weer ’n kragtoer soos min. Die nuwe hersiende uitgawe (2013), is die sewende boek in ’n reeks rillers, spesiaal gerig op die jong leser.
Lesers ontmoet vir Rudi Beukes, wat behalwe vir die gewone onsekerhede waarmee tieners worstel, boonop nog sukkel met sy skoolwerk ook.
’n Paar skoolkinders word raak gery in Rudi se dorp. Sy meisie Suné, is die eerste een wat voor ’n kar beland. Sy sit met veelvuldige beserings. Die oortreders ry telkens weg, wat die agterdog versterk.
Sy broos verhouding met sy pa word ook op die spits gedryf, wanneer dié vir Rudi probeer ompraat om sy ma te oortuig om hom (Rudi se pa) terug te neem.
Die skrywer slaag skitterend daarin om die leser te boei van die eerste bladsy af. Die deurlopende spanning maak dit onmoontlik om die boek neer te sit.
Die kans dat jy vanaand onder jou bed gaan loer voordat jy jou kamerlig afsit is groot, as jy dié boek gelees het.